Yildiz Akdogan (S), 2010-03-03:
Det glæder mig, at ministeren er meget imødekommende over for forslaget.
Det vil jeg huske på.
Den begrænser sig som sagt til to områder: anvendt borgernær teknologi og offentlig digitalisering.
Hvis vi nu ser på netop offentlig digitalisering, hvilket selvfølgelig er et nødvendigt område at sætte fokus på, så er der forskellige dimensioner i det.
Et er, at borgerne og brugerne selvfølgelig skal være klar til at kunne finde ud af offentlig digitalisering, noget andet er, at der skal være afsat de nødvendige midler og medarbejdere til at få gennemført digitaliseringen.
Det er faktisk også noget, som Pia Brade fra SAM-DATA fremhæver, nemlig at det ikke er nok, at man har et forslag, der skal også være de nødvendige medarbejdere til at kunne gennemføre den her politik.
Vi har i forbindelse med tinglysning set, hvor slemt det kan gå til, hvis man bare har en idé, men ikke har de nødvendige medarbejdere til at kunne få systemet til at køre.
Det glæder mig, at den nye minister er meget optimistisk, for tallene viser faktisk noget andet.
Det er stadig væk en overraskende nyhed at se, at it-politik fra regeringens side er reduceret til kun to punkter i regeringens udspil »Danmark 2020« om vækst, velfærd osv.
Anvendt borgernær teknologi er det ene punkt, og det andet punkt er offentlig digitalisering.
Det er to nødvendige og vigtige ting, men der står intet om visionen på andre områder.
Regeringen ønsker at effektivisere den offentlige sektor ved at bruge it og udvide den borgernære teknologi.
Det er rigtig, rigtig fint, men det kræver altså, at borgerne har de nødvendige it-færdigheder.
Der må jeg så oplyse den nye minister om, at Videnskabsministeriets eget it-barometer altså viser nogle tal, som bestemt ikke er nogen, som man kan blive specielt optimistisk af.
For inden for de sidste 5 år er der faktisk ikke sket noget som helst.
Der er tværtimod sket en stigning i forhold til mangel på indsigt i brugen af basale it-færdigheder.
Jeg vil bare nævne nogle tal: 22 pct. bruger kun computeren meget sjældent.
19 pct. af danskerne mangler helt basale it-redskaber og it-færdigheder.
Hvis man lægger de tal sammen, er det faktisk 40 pct. af borgerne, der ikke har de nødvendige færdigheder, der kræves.
40 pct. af danskerne kan ikke lave en simpel søgning på f.eks. Google, og så vil det nok være svært at gå ind på SKAT's hjemmeside og udfylde nogle ting, når man ikke engang kan finde ud af at lave en simpel søgning.
Så set i lyset af de her tal vil jeg høre, hvordan ministeren egentlig selv synes det går?
Har ministeren et forslag til, hvordan man kan forbedre danskernes it-færdigheder, så de netop kan leve op til regeringens egen målsætning i »Danmark 2020«?
Tak for det.
Jeg forstår ministerens svar positivt på den måde, at ministeren vil sikre sig, at der følger de nødvendige medarbejdere med til netop at kunne imødekomme en digitalisering i den offentlige sektor.
Det håber jeg er rigtigt forstået.
Nu har ministeren været inde på nogle af tingene, men jeg vil bare lige for en sikkerheds skyld høre, om ministeren har nogle andre visioner i forhold til den generelle it-politik, f.eks. i forhold til folkeskolen.
Det er godt nok ikke ministerens ressort, men det er nødvendigt, at der er en kommunikation med de andre ministerier, fordi it-politik jo spreder sig ud over sundhed, uddannelse, forskning osv.
Så jeg vil egentlig høre, om ministeren har gjort sig nogle tanker om det i forbindelse med folkeskolen, grøn it-politik, måske endda noget gratis internet nu, hvor kommunikation og formidling er så vigtigt, generelt forbedrede it-færdigheder for marginaliserede grupper.
Har ministeren nogen visioner om det?